Hans Kristian Skibby (DF), 2010-12-02:
Man kan da i hvert fald starte med at konkludere, at det sidste svar, der kom fra De Radikale, var et rigtig radikalt svar.
Der var så at sige opbakning til forslaget, men alligevel ville man også gerne lytte til ministeren.
Jeg vil da sige, at Dansk Folkeparti selvfølgelig også gerne vil lytte til ministeren, men jeg synes godt, at ministeren måske somme tider burde lytte lidt til Dansk Folkeparti, i hvert fald når det drejer sig om de her forslag, som jeg synes der er sund fornuft og ræson i at komme med.
Jeg synes, at de argumenter, jeg har hørt, for, at man ikke kan støtte forslaget, mest har grobund i, at man har kigget på nogle begrænsninger, som jeg mener man klart og nemt og utvetydigt kan skrive sig ud af i en ny revision af den kommunale valglov.
Jeg synes ikke, at man har fokuseret på mulighederne, og jeg synes faktisk, at jeg vil rose SF's ordfører, fru Meta Fuglsang, for den måde, som det blev grebet an på, for selvfølgelig kan der også være problemer med den måde, som man vurderer det til at ville foregå på i praksis.
Jeg tror personligt heller ikke på, at der vil blive en situation, hvor den enkelte byrådskandidat vil skulle valfarte hen og stå i kø henne på borgmesterkontoret for at få et rødt eller et blåt stempel.
Jeg tror altså på, vi har rimelig uddannet personale osv. i vores organisation her i Danmark til, at man sagtens kan tilrettelægge en valglov, som tager hånd om de rent faktuelle proceduremæssige udfordringer, som er forbundet med den her eventuelle revision af valgloven.
Jeg synes, det er på tide, at vi tager hånd om en så lille og relativt beskeden ændring som den, der lægges op til her.
Det er da rigtigt, som flere ordførere har sagt, at vi kunne finde andre afbureaukratiseringsforslag, som kunne være mere givende rent tidsmæssigt i kommuner og regioner.
Men omvendt synes jeg jo ikke, at man kan retfærdiggøre, at man bare lader tingene blive ved at være de samme, bare fordi man synes, at det er småting.
Hvis man har mulighed for at lave en revision, som gør, at det bliver nemmere og mere praktisk, og uden at det går ud over det demokratiske folkestyre, hvorfor så ikke i det mindste gøre forsøget?
Den konservative ordfører var inde på, at det havde kostet ca. 9 mio. kr. at bruge en time på det her forslag.
Det kan man selvfølgelig sige, hvis man synes, at det skulle være sjovt, men omvendt kan man sige, at det jo koster penge for hver time, der går med den recession, der er, og de økonomiske udfordringer, som Danmark har.
Jeg synes ikke, at det har så meget med det her forslag at gøre overhovedet.
Jeg tog i mine første bemærkninger udgangspunkt i spørgsmålet om Københavns Kommune, for jeg synes, at det er en af de kommuner, som har de største udfordringer, i og med at der er så mange håbefulde partier, der stiller op, altså Pærepartiet og Hampepartiet og Kærlighedspartiet og sågar Indkøbslisten var på ved det seneste byrådsvalg i november 2009.
De fik så ikke stemmer nok til at blive valgt ind, og de skal så ud og gøre forsøget igen med at indhente de her stillererklæringer.
Så der er altså en vis form for administration ved det, og jeg synes, at vi skulle prøve at gøre forsøget med at få det gjort meget mindre bureaukratisk i de her tilfælde.
Jeg vil takke for de tilkendegivelser, der er kommet.
Jeg synes, at der, hvad skal man sige, har været en blød afvisning fra dem, der har afvist det, hvor man siger, at det er gode intentioner, der ligger bag.
Det er der altid, når Dansk Folkeparti kommer med forslag her i Folketinget.
Vi havde selvfølgelig blot ønsket en lidt større opbakning til netop det her beslutningsforslag.
Men nu lader vi sagen gå videre i Kommunaludvalget, og så må vi jo se, hvad vi kan blive enige om fremover.